
STUDIU DE OPORTUNITATE
Privind aprobarea Studiului  de oportunitate	 şi întocmirea unui Raport de Evaluare, în vederea vânzării directe a unui teren, proprietate privată a Municipiului Baia Mare, în suprafață totală de 13 mp, aferent extindere la spațiu comercial, situat în Baia Mare, Bd. Unirii, nr. 6, ap. 3, identificat prin C.F. nr. 138045 Baia Mare nr. cadastral 138045, în favoarea proprietarei construcției edificate pe acesta.

Prin adresa doamnei Marian Rodica, înregistrată la Municipiului Baia Mare cu nr. 30744/09.06.2026, solicită cumpărarea terenului în suprafaţă totală de 13 mp, aferent extindere la spațiul comercial, situat în Baia Mare, Bd. Unirii, nr. 6, ap. 3.

Conform C.F. nr. 138045 Baia Mare, terenul în suprafată de 13 mp, aferent extinderii la spațiul comercial, situat în Baia Mare, Bd. Unirii, nr. 6, ap. 3, este situat în intravilan, este proprietatea privată a Municipiului Baia Mare și are categoria de folosință de curți-construcții. Pe acest teren este intabulată construcția identificată prin nr. cadastral 138045-C1, având suprafața construită la sol de 13 mp, extindere, construită în anul 1998, aflată în proprietatea solicitantei, Marian Rodica. 

Extinderea este construită la spațiul comercial situat la parterul blocului de pe Bd. Unirii, nr. 6, ap. 3, identificat prin C.F. nr. 100039-C1-U5 Baia Mare, acesta fiind, de asemenea în proprietatea doamnei Marian Rodica.

A fost emisă Autorizația de Construire nr. 579/11435/20.08.1998, pentru executarea lucrărilor de deschidere acces din exterior și amenajare sediu firmă, la data de 19.01.2026 s-a emis Certificatul de atestare a edificării construcției realizate cu autorizație de construire, de către Direcția Urbanism – Arhitect Șef din cadrul Primăriei Baia Mare sub nr. 67494/19.01.2026, prin care se atestă faptul că extinderea a fost edificată conform autorizației de construire nr. 579/11435 din 20.08.1998.

Certificatul de Urbanism nr. 955/21.07.2026 nu poate fi utilizat în scopul declarat pentru vânzare-cumpărare teren în suprafață de 13 mp aferent extinderii întrucât conform prevederilor regulamentului aprobat prin HCL nr. 392/2017, construcția nu își mai poate schimba destinația în spațiu de locuit, decât în condițiile în care se revine din punct de vedere constructiv la stadiul inițial al imobilului bloc de locuințe, obținându-se în prealabil o autorizație de desființare pentru extinderea realizată.
.
 Cap. I. OBIECTUL VÂNZĂRII

Imobilul care face obiectul vânzării, este terenul în proprietatea privată a Municipiului Baia Mare, identificat prin C.F. nr. 138045 Baia Mare, nr. cadastral 138045, în suprafaţă de 13 mp, aferent extindere la spațiu comercial, situat în Baia Mare, Bd. Unirii, nr. 6, ap. 3. Închiriat în baza Contractului de închiriere nr. 738/31.12.2024. 

Cap. II. MOTIVAȚIA VÂNZĂRII
Motivele de ordin estetic, legislativ, economic, financiar şi social care impun vânzarea unor bunuri - terenuri, sunt următoarele:
- prevederile art. 364 din OUG nr. 57/2019 privind Codul administrative, care precizează că terenurile proprietate privată a unităților administrativ teritoriale pot face obiectul unei vânzări „Prin excepţie de la prevederile art. 363 alin. (1), în cazul vânzării unui teren aflat în proprietatea privată a statului sau a unităţii administrativ-teritoriale pe care sunt ridicate construcţii, constructorii de bună-credinţă ai acestora beneficiază de un drept de preempţiune la cumpărarea terenului aferent construcţiilor. Preţul de vânzare se stabileşte pe baza unui raport de evaluare, aprobat de consiliul local sau judeţean, după caz”,
- prevederile HCL nr 371/2007, prin care au fost stabilite preţurile  unitare de vânzare, actualizate, pentru terenurile proprietate privată a Municipiului Baia Mare, afectate de supraedificate proprietate privată, în natură extinderi şi accese la spaţiile de locuit, supuse schimbării de destinaţie, precum şi pentru terenurile aferente balcoanelor şi extinderilor edificate pentru îmbunătăţirea confortului locuinţelor,
- prevederile art. 586 din Codul Civil republicat, care definesc notiunea de buna-credintă a constructorului, după cum urmează:

,, Art. 586: Buna-credinţă a autorului lucrării
[bookmark: do|ctIII|ttII|caII|si3|ss5|ar586|al1](1)Autorul lucrării este de bună-credinţă dacă se întemeiază fie pe cuprinsul cărţii funciare în care, la data realizării lucrării, era înscris ca proprietar al imobilului, fie pe un mod de dobândire nesupus înscrierii în cartea funciară, dacă, în ambele cazuri, nu rezulta din cartea funciară şi nu a cunoscut pe nicio altă cale viciul titlului său.
[bookmark: do|ctIII|ttII|caII|si3|ss5|ar586|al2](2)Cu toate acestea, nu poate invoca buna-credinţă cel care construieşte în lipsa sau cu nerespectarea autorizaţiilor cerute de lege.
[bookmark: do|ctIII|ttII|caII|si3|ss5|ar586|al3](3)Dispoziţiile alin. (1) şi (2) sunt aplicabile şi autorului lucrării care se întemeiază pe un drept de superficie sau pe orice alt drept care, potrivit legii, îi permite, realizând o lucrare asupra imobilului altuia, să devină proprietarul acesteia.’’


-  administrarea eficientă a domeniului privat al Municipiului Baia Mare pentru atragerea de venituri suplimentare la bugetul local.
Cap. III. ELEMENTE DE PREȚ
3.1. Preţul de vânzare al terenului, stabilit prin Hotărârea Consiliului Local nr. 371/2007, respectiv 120 EURO/mp plus TVA, echivalentul în lei la data plăţii, pe care îl considerăm ca echivalent pentru această estimare, se stabileste legal de către Consiliul Local în baza unui  Raport de Evaluare întocmit de către un evaluator autorizat ANEVAR, care va fi întocmit în anul în care se aprobă vânzarea efectivă.

3.2. Conform Grilei Notarilor Publici, terenul este situat în Zona 1 Centrală - Semicentrală, având valoarea de 550 lei/mp, iar valoarea acestuia este de 7.150 lei aproximativ 1.364,80 EURO (la cursul BNR din data de 22.07.2026 de 5.2389 lei/EURO).

3.3. Conform contractului de închiriere, până la data de 31.12.2029, când se încheie contractul de închiriere, s-ar încasa o chirie în valoare totală de 9.246,60 lei, aproximativ 1.764,99 EURO (la cursul BNR din data de 22.07.2026 de 5.2389 lei/EURO).

3.4. Taxele notariale pentru  încheierea în formă autentică a contractului de vânzare-cumpărare vor fi achitate de cumpărător.
3.5. În cazul aprobării realizării raportului de evaluare, contravaloarea lui se va achita din bugetul local, urmând ca, în situatia în care se aprobă vânzarea, să se recupereze de la cumpărător.
Cap. IV. MODALITATEA DE VÂNZARE
Procedura de vânzare propusă este vânzarea directă în favoarea concesionarului terenului aferent imobilului, conform prevederilor art. 364, alin.(1) din OUG nr.57/2019 privind Codul administrativ. 
Cap. V. CONCLUZII
Având în vedere  prevederile legale mai sus mentionate, considerăm că nu există impedimente legale pentru vânzarea acestui teren. 

Din punct de vedere al oportunitătii financiare, dacă se aprobă vânzarea terenului, s-ar încasa la bugetul local o sumă de aproximativ 1.560 EURO plus TVA, respectiv 120 Euro/mp, calculată la tarifele stabilite în baza HCL nr. 371/2007, sumă care poate fi mai mare sau mai mică, conform Raportului de Evaluare, prin care se va stabili prețul terenului.

Dacă terenul ar rămâne în continuare închiriat, până la data de 31.12.2029, când se încheie contractul de închiriere, s-ar încasa o chirie în valoare totală de 9.246,60 lei, aproximativ 1.764,99 EURO (la cursul BNR din data de 22.07.2026 de 5.2389 lei/EURO).  

În ambele situaţii proprietarul/chiriașul achită impozitul pe teren/chiria.

Dacă se aprobă vânzarea terenului, termenele pentru realizarea si finalizarea operatiunilor ar fi:

31.07.2026  – aprobare Studiu de oportunitate;
31.08.2026  – întocmire Raport  de evaluare;
30.09.2026  – aprobarea vânzării;
31.10.2026  – încheiere contract vânzare-cumpărare.

	Erica Cozma 
Șef Serviciu Patrimoniu





	        

                                                                          


Întocmit,
Băbaș Bogdan-Eugen
Consilier Juridic Principal








